钦定古今图书集成/明伦汇编/闺媛典/第175卷 > 杨世诜妻何氏
## 钦定古今图书集成/明伦汇编/闺媛典/第175卷 > 杨世诜妻何氏

按《香山县志》：“何氏，杨世诜妻。小榄庠生何派东女。年
十九归诜。二十一，举二子。诜以异母兄故，不得于父，
早死。何氏日抱两孤泣曰：‘未亡人岂忍一刻苟活耶？
恐吾死而两孤随之矣’。翁饶于财，而独吝于何氏。何
日勤纺绩以自给，子稍长，课以诗书。派东哀其志，构
数椽迎归。何载木主，携两孤往，足不逾阈，时述所以”
忍死之故以勉二子。及应童子试，仲子以垂髫冠一
军。县令以其事上学使者，闻于朝，诏旌其庐曰“艰贞
劲节”，名载《忠孝节义坊》。